
Az elmúlt években sok cikk jelent meg a hordozóhoz rögzített ionfolyadék katalizátorokkal kapcsolatban, de aminokarbonilezési reakciókat még nem vizsgáltak ilyen körülmények között. A Szerves Kémia Intézeti Tanszéken korábban végeztek aminokarbonilezési reakciókat ionfolyadékokban, azonban a termékek elválasztása és a katalizátor újrahasznosítása könnyebben megvalósítható, ha az ionfolyadékot szilárd hordozóhoz rögzítjük, és erre visszük fel a katalizátort. Munkám során tehát célul tűztem ki ilyen katalizátorok előállítását és tesztelését aminokarbonilezési reakciókban.
Az ionfolyadék rögzítése történhet fizikai adszorpcióval vagy kémiai kötések kialakításával. A katalizátor előállítása során kétféle ionfolyadékot alkalmaztam, ezeket fizikai adszorpcióval rögzítettem a hordozóra. Pd(0)- és Pd(II)-vegyületeket is használtam kiindulási anyagként, katalizátorokat készítettem további ligandumok hozzáadása nélkül és foszfán ligandumokkal is.
Az előállított katalizátorokkal jódbenzol és morfolin reakciójában, DMF oldószerben, CO-nyomás alatt, bázis jelenlétében jó hozammal és nagy szelektivitással nyertem kettős karbonilezett terméket. Megállapítottam, hogy a katalizátor 4-5-ször újrahasznosítható aktivitás csökkenés nélkül. Vizsgáltam továbbá a reakció hőmérséklet- és nyomás-függését. A reakciót többféle aminnal elvégeztem, és megállapítottam az amin szerkezetének a reakció szelektivitására gyakorolt hatását.
Legjobb eredményeket a 4-(difenil-foszfano)-benzoesav ligandum hozzáadásával készült katalizátorokkal értem el, ezek aktivitásukat legalább 6 körön keresztül megőrizték.
A hozamok megállapítása és a termékek szerkezetének tisztázása GC, illetve GC-MS alapján történt.

